ปภ.รายงานสถานการณ์อุทกภัยจากพายุเซินติญคลี่คลายแล้วทุกจังหวัด ส่วนจังหวัดน่าน เกิดดินสไลด์ บ้านเรือนเสียหาย 4 หลัง ผู้เสียชีวิต 8 ราย สนธิกำลังค้นหาและช่วยเหลือผู้ประสบภัยอย่างต่อเนื่อง
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า สถานการณ์อุทกภัยจากอิทธิพลพายุโซนร้อนเซินติญ ตั้งแต่วันที่ 17 – 23 กรกฎาคม 2561 ทำให้เกิดน้ำท่วมฉับพลัน น้ำป่าไหลหลาก และดินถล่มใน 20 จังหวัด ปัจจุบันสถานการณ์คลี่คลายแล้วทุกจังหวัด พร้อมประสานจังหวัด หน่วยทหาร องค์กรปกครองส่วนท้องถิ่น และหน่วยงานที่เกี่ยวข้อง เร่งฟื้นฟูและทำความสะอาดพื้นที่ที่ได้รับความเสียหาย เพื่อให้กลับสู่สภาพเดิมตามปกติ  ในส่วนของจังหวัดน่าน มีฝนที่ตกหนักอย่างต่อเนื่อง ทำให้เกิดดินสไลด์ไหลเข้าบ้านเรือนประชาชนในพื้นที่  บ้านห้วยขาบ หมู่ที่ 7 ตำบลบ่อเกลือ อำเภอบ่อเกลือ จังหวัดน่าน จากการสำรวจพบบ้านเรือนประชาชนเสียหาย 4 หลัง ผู้เสียชีวิต  8 ราย ซึ่งสำนักงานป้องกันและบรรเทาสาธารณภัยจังหวัดน่านได้ประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) พร้อมประสานหน่วยงานที่เกี่ยวข้อง สนธิกำลังเข้าปฏิบัติการค้นหาและช่วยเหลือผู้ประสบภัยโดยด่วน อพยพประชาชนในพื้นที่กว่า 100 คน ไปยังศูนย์พักพิงชั่วคราวโรงเรียนสว้า ตำบลดงพญา อำเภอบ่อเกลือ พร้อมให้การดูแลในเบื้องต้นแล้ว อย่างไรก็ตาม ประชาชนที่ได้รับผลกระทบจากอุทกภัยสามารถติดต่อขอความช่วยเหลือได้ที่สายด่วนนิรภัย 1784 ตลอด 24 ชั่วโมง